Народна школа (Мадярске кралевство)

**Народна школа** (*мад.* népiskola) быв тип школы, установленый законом ч. XXXVIII з року 1868 "О народных школах" Мадярского кралевства. Народны школы в Подкарпатю и на Словакии пережили Трианон и в роках 1919–1939 за Чехословакии были росширены и значно лѣпше выбавены. Року 1945 были ликвидованы и переведена была совѣтска образовна реформа. 

## Общы установы
Закон установив школоповинный вѣк 6–12–15 рокы. Кедь дѣтвак не ходив до школы, родичове або опѣкуны на первый раз были вызваны забеспечити повинну навщѣву школы, а наступно на них могла быти выписана грошова покута до четырьох разы, все наростаючыма суммами. Кедь и то не помогло, дѣтвак быв переданый органу опѣкы, котрый дозирав за тым, жебы быв каждоденно в школѣ.    

## Типы народных школ

### Зачаточна народна школа
Школа мала 6 класс каждоденной наукы (од вѣку 6 рокы до 12 рокы). Дѣти, котрым ся выповнило 12 рокы мусѣли еще три рокы (до 15-рочного вѣку) навщивляти повторный курс (1-2 дны на тыждень, 5 годин тыжденно). В часѣ польных робот з дозволу школы ходило ся лем в недѣлю. Тоты установлѣня але не значили, же каждый мусѣв ту быти до 15-рочного вѣку: по 4 классах зачаточной школы мож было ити до высшых училищ (горожанска школа, середна школа).

Учебны предметы мали быти:
:a) вѣра и моралность;
:b) читаня и писаня;
:c) рахункы в головѣ и зо записами, познаня системы мѣр, хоснованых в державѣ;
:d) грамматика;
:e) елементы природописа з увагов на способ живота и характер краины, до котрых належать родичове векшины ученикох;
:f) домашна география тай история;
:g) практичны рекомендации зо земледѣлства, найме кертовых робот;
:h) гражданскы права и повинности;
:i) спѣвы;
:k) тѣловыхова з оглядом не предвояцку приготовку.

### Высша народна школа
Мала два або три классы (хлопцѣ 3 рокы, дѣвкы 2 рокы). Мала ся зрядити в селах, де было хоть лем 5000 обывательох. Кедь мали пѣнязѣ, могли намѣсто того зрядити горожанку. До той школы могли ити тоты, што мали высвѣдчѣня за 6 класс зачаточной, або тоты, што склали вступный испыт.

Учебны предметы:
:a) Про хлопцьох:
::a) вѣра и моралность;
::b) красопис и кресба;
::c) материнскый язык;
::d) мадярскый язык, кедь во школѣ язык преподаваня не мадярскый;
::e) арифметика и геометрия, з поужитьом на практицѣ;
::f) природопис, з увагов на земледѣлство и промысел;
::g) география з историов (обща и домашна);
::h) основы земледѣлского газдованя;
::i) конституция державы;
::k) найпростѣйше книговодство;
::l) тѣловыхова з оглядом на предвояцку приготовку;
::m) спѣвы;

:b) Про дѣвкы:
::a) вѣра и моралность;
::b) красопис и кресба;
::c) арифметика;
::d) материнскый язык;
::e) мадярскый язык, кедь во школѣ язык преподаваня не мадярскый;
::f) география з историов;
::g) природопис, з увагов на кертовы и женскы роботы;
::h) спѣвы;
::i) женскы ручны роботы.

### Горожанска школа

Мала шѣсть або 4 классы (хлопцѣ 6 рокы, дѣвкы 4 рокы). До горожанкы могли ити тоты, што мали высвѣдчѣня за 4 классы зачаточной школы, або склали вступный испыт.  В первых 4 классах горожанкы учили ся такы предметы, як и в первых 4 классах середной школы (реалной гимназии), окрем латинского языка. Иншы предметы (главно практичной орьентации на потребы данного населеного пункта або региона) учили ся в послѣдных двох классах горожанкы. Горожанка давала неповне середне образованя и право вступу до учительскых семинарий, торговелных академий и наступной урядницкой роботы на низшых постах державной службы в торговли, банках и т.п. 

## Зарядникы школ и финансованя
Народны школы мала зрядити и тримати громада. Зарядниками школ могли быти окрем того церковны громады и приватны особы, наука в такых школах мала быти таксамо орьентована на повинны программы, котры закон предписовав про народны школы. Независимо од того Министерия школства могла зрядити и тримати державным коштом додаточны школы, де требало. Держава тыж мала 20 учительскых семинарий, де готовили учительох народных школ.
Учитель народной школы мав достати окрем платнѣ «чистое бываня и керт маймень ¼ голда», а платня не смѣла быти менша од становленых норм:
:a) рядный учитель зачаточной школы 300 frt. рочно;
:b) помочный учитель зачаточной школы 200 frt. рочно;
:c) рядный учитель высшой школы 550 frt. рочно;
:d) помочный учитель высшой школы 250 frt. рочно;
:e) рядный учитель горожанкы во векшых мѣстах 800 frt. рочно, в меншых 700 frt. рочно;
:f) помочный учитель горожанкы во векшых мѣстах 400 frt. рочно, в меншых 350 frt. рочно.

## Жерела и одказы
* https://web.archive.org/web/20180210180441/https://1000ev.hu/index.php?a=3&param=5360 Закон о народных школах XXXVIII року 1868 *(мад.)*
* Алмашій, Михайло. Русинська педагогічна енциклопедія. Ужгород, 2005.

## Референции

Катеґорія:Образованя в Мадярском кралевствѣ